               EURÓPSKA KOMISIA
            V Bruseli27. 1. 2021
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Návrh
            ROZHODNUTIE RADY
            o pozícii, ktorá sa má v mene Európskej únie prijať v Spoločnom výbore zriadenom článkom 164 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prijatie rozhodnutia zmeniť Protokol o Írsku/Severnom Írsku k uvedenej dohode

               DÔVODOVÁ SPRÁVA

               1.Predmet návrhu

               Komisia navrhuje, aby Rada stanovila pozíciu, ktorá sa má prijať v mene Únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“), pokiaľ ide o rozhodnutie Spoločného výboru zmeniť uvedenú dohodu.

               2.Kontext návrhu

               2.1.Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu

               V dohode o vystúpení sa stanovujú dojednania týkajúce sa riadeného vystúpenia Spojeného kráľovstva z Únie a z Euratomu. Dohoda o vystúpení nadobudla platnosť 1. februára 2020.

               2.2.Spoločný výbor

               Spoločný výbor zriadený podľa článku 164 ods. 1 dohody o vystúpení je zložený zo zástupcov Únie a Spojeného kráľovstva. Predsedá mu spoločne Únia a Spojené kráľovstvo. V prílohe VIII k dohode o vystúpení sa stanovuje rokovací poriadok Spoločného výboru. Spoločný výbor zasadá aspoň raz ročne alebo na žiadosť Únie alebo Spojeného kráľovstva a stanovuje svoj harmonogram zasadnutí a program na základe vzájomnej dohody.

               Úlohy Spoločného výboru sú stanovené v článku 164 dohody o vystúpení a patrí medzi ne najmä:

               ·dohľad nad vykonávaním a uplatňovaním dohody, a to priamo alebo prostredníctvom práce osobitných výborov, ktoré mu podávajú správy,

               ·prijímanie rozhodnutí a odporúčaní vrátane zmien dohody v prípadoch, ktoré sú v nej stanovené,

               ·predchádzanie problémom a riešenie sporov, ktoré môžu vzniknúť v súvislosti s výkladom a uplatňovaním dohody.

               2.3.Pripravované rozhodnutie Spoločného výboru

               Spoločný výbor môže podľa článku 164 ods. 5 písm. d) dohody o vystúpení prijať rozhodnutie, ktorým sa zmení dohoda o vystúpení s cieľom opraviť chyby, odstrániť opomenutia alebo iné nedostatky alebo riešiť situácie, ktorých vznik sa v čase podpisu dohody o vystúpení nepredpokladal, pod podmienkou, že týmito zmenami sa nemenia základné prvky dohody.

               Účelom pripravovaného rozhodnutia je odstrániť chyby, ktorými sa nemenia základné prvky dohody o vystúpení.

               Pripravované rozhodnutie sa stane pre zmluvné strany záväzným v súlade s článkom 166 ods. 2 dohody o vystúpení. V súlade s pravidlom 9 rokovacieho poriadku sa v rozhodnutiach prijatých Spoločným výborom uvedie dátum, ku ktorému nadobúdajú účinnosť.

               3.Pozícia, ktorá sa má prijať v mene Únie

               Oprava prílohy 2 k Protokolu o Írsku/Severnom Írsku

               Protokol o Írsku/Severnom Írsku bol zavedený s cieľom riešiť jedinečné okolnosti na ostrove Írsko v súvislosti s vystúpením Spojeného kráľovstva z Únie. Obsahuje ustanovenia na vyhnutie sa tvrdej hranici medzi Írskom a Severným Írskom a stanovuje sa v ňom, že Severné Írsko bude dodržiavať obmedzený súbor pravidiel, ktoré sa týkajú jednotného trhu Únie s tovarom. Príloha 2 k protokolu obsahuje zoznam ustanovení práva Únie podľa článku 5 ods. 4 protokolu, ktoré sa v tejto súvislosti uplatňujú na Severné Írsko. V tejto prílohe boli omylom uvedené aj dva akty, ktorými sa výrobcom nových ľahkých úžitkových vozidiel ukladá povinnosť postupne znižovať priemerné špecifické emisie CO2 nových vozidiel registrovaných v Únii, hoci sa netýkajú umiestnenia tovaru na trh v Únii.

               4.Právny základ

               4.1.Procesnoprávny základ

               V článku 218 ods. 9 Zmluvy o fungovaní Európskej únie (ďalej len „ZFEÚ“) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Rozhodnutie, ktoré má Spoločný výbor prijať, predstavuje akt s právnymi účinkami. Pripravovaný akt bude pre zmluvné strany záväzný v súlade s článkom 166 ods. 2 dohody.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               Jediný cieľ a obsah pripravovaného aktu sa na jednej strane týka zmeny dohody s cieľom odstrániť opomenutia a nedostatky, pričom sa ale nemenia základné prvky dohody, a na druhej strane sa týka zmeny dohody v prípade, ktorý sa v dohode výslovne stanovuje.

               Dohoda bola uzavretá na základe článku 50 ods. 2 Zmluvy o Európskej únii.

               Z tohto dôvodu a v súlade so základnou zásadou, že akt môže byť zmenený len aktom rovnakého druhu, je hmotnoprávnym základom navrhovaného rozhodnutia článok 50 ods. 2 Zmluvy o Európskej únii.

               4.2.Hmotnoprávny základ

               Rozhodnutím o „opravách“ sa vykonáva Protokol o Írsku/Severnom Írsku, ktorý bol uzavretý na základe článku 50. Keďže Protokol o Severnom Írsku je obchodnou dohodou medzi EÚ a Spojeným kráľovstvom, právnym základom, pokiaľ ide o Severné Írsko, je aj článok 207 ZFEÚ.

               Hmotnoprávnymi základmi navrhovaného rozhodnutia sú preto článok 50 ZEÚ a článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 50 ZEÚ a článok 207 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže rozhodnutím Spoločného výboru sa zmení dohoda o vystúpení, je vhodné uverejniť ho po prijatí v Úradnom vestníku Európskej únie.

               2020/0367 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie prijať v Spoločnom výbore zriadenom článkom 164 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prijatie rozhodnutia zmeniť Protokol o Írsku/Severnom Írsku k uvedenej dohode

               RADA EURÓPSKEJ ÚNIE,

               so zreteľom na Zmluvu o Európskej únii, a najmä na jej článok 50 ods. 2,

               so zreteľom na Zmluvu o fungovaní Európskej únie, a najmä na jej článok 218 ods. 9,

               so zreteľom na návrh Európskej komisie,

               keďže:

               (1)Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“) uzavrela Únia rozhodnutím Rady (EÚ) 2020/135
                  1
                 z 30. januára 2020 a dohoda nadobudla platnosť 1. februára 2020.

               (2)V článku 164 ods. 5 písm. d) dohody o vystúpení sa Spoločný výbor oprávňuje prijímať rozhodnutia, ktorými sa mení dohoda o vystúpení, za predpokladu, že takéto zmeny sú potrebné na opravu chýb, na odstránenie opomenutí alebo iných nedostatkov alebo na riešenie situácií, ktorých vznik sa v čase podpisu dohody nepredpokladal, a pod podmienkou, že takéto rozhodnutia nemenia základné prvky uvedenej dohody. Podľa článku 166 ods. 2 dohody o vystúpení sú rozhodnutia prijaté Spoločným výborom pre Úniu a pre Spojené kráľovstvo záväzné. Únia a Spojené kráľovstvo musia takéto rozhodnutia vykonať a tieto rozhodnutia majú rovnaký právny účinok ako dohoda o vystúpení. Podľa článku 182 dohody o vystúpení je Protokol o Írsku/Severnom Írsku neoddeliteľnou súčasťou uvedenej dohody.

               (3)V bode 9 prílohy 2 k Protokolu o Írsku/Severnom Írsku sa omylom uviedli dva právne akty týkajúce sa výkonových emisných noriem CO2 pre nové osobné automobily a dodávky registrované v Únii. Na rozdiel od iných právnych predpisov uvedených v prílohe 2 a uplatniteľných podľa článku 5 ods. 4 Protokolu o Írsku/Severnom Írsku sa tieto dve nariadenia netýkajú umiestnenia tovaru na trh v Únii. Mali by sa preto z uvedenej prílohy vypustiť.

               (4)Jeden právny akt o jednorazových plastových výrobkoch sa týka umiestnenia takéhoto tovaru na trh a voľného pohybu tovaru, aj keď len čiastočne. Do prílohy 2 k protokolu by sa mali zahrnúť len tie ustanovenia, ktoré sú nevyhnutné na uplatňovanie pravidiel vnútorného trhu v súvislosti so Severným Írskom.

               (5)Spoločný výbor by mal prijať rozhodnutie podľa článku 164 ods. 5 písm. d) dohody o vystúpení s cieľom odstrániť tieto chyby.

               (6)Je preto vhodné stanoviť pozíciu, ktorá sa má v mene Únie prijať v Spoločnom výbore,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v Spoločnom výbore zriadenom dohodou o vystúpení, pokiaľ ide o rozhodnutie Spoločného výboru, ktoré sa má prijať v súlade s článkom 164 ods. 5 písm. d) dohody o vystúpení, je zmeniť dohodu o vystúpení takto:

               V prílohe 2 k Protokolu o Írsku/Severnom Írsku sa v nadpise „9. Motorové vozidlá vrátane poľnohospodárskych a lesných traktorov“ vypúšťajú za záznamom „nariadenie Európskeho parlamentu a Rady (EÚ) 2015/758 z 29. apríla 2015 o požiadavkách typového schválenia pri zavádzaní palubného systému eCall využívajúceho službu tiesňovej linky 112 a o zmene smernice 2007/46/ES“ tieto dva záznamy:

               –„nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel“
                  2
               , a

               –„nariadenie Európskeho parlamentu a Rady (EÚ) č. 510/2011 z 11. mája 2011, ktorým sa stanovujú emisné normy pre nové ľahké úžitkové vozidlá ako súčasť integrovaného prístupu Únie na zníženie emisií CO2 z ľahkých vozidiel“
                  3
               .

               V prílohe 2 k protokolu sa v nadpise „25. Odpad“ vkladá za záznam „smernica Európskeho parlamentu a Rady (EÚ) 2019/904 z 5. júna 2019 o znižovaní vplyvu určitých plastových výrobkov na životné prostredie“ táto poznámka:

               „V súvislosti s uplatňovaním uvedených článkov a častí na Spojené kráľovstvo a v Spojenom kráľovstve, pokiaľ ide o Severné Írsko, sa každý odkaz na „3. júl 2021“ v článku 4 ods. 1, článku 14 a článku 17 ods. 1 považuje za odkaz na „1. január 2022“. Články 2, 3, 14 a 17 a časť F prílohy sa uplatňujú len v rozsahu, v akom sa týkajú článkov 4 až 7.“

               V prílohe 2 k Protokolu o Írsku/Severnom Írsku sa v nadpise „25. Odpad“ dopĺňajú tieto ustanovenia:

               –články 2 až 7 a články 14 a 17 smernice Európskeho parlamentu a Rady (EÚ) 2019/904 z 5. júna 2019 o znižovaní vplyvu určitých plastových výrobkov na životné prostredie
                  4
                a časti A, B, C, D a F prílohy k uvedenej smernici.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 29, 31.1.2020, s. 1.

                     (2)

                        Ú. v. EÚ L 140, 5.6.2009, s. 1.

                     (3)

                        Ú. v. EÚ L 145, 31.5.2011, s. 1.

                     (4)

                        Ú. v. EÚ L 155, 12.6.2019, s. 1.

    ---documentbreak---

               EURÓPSKA KOMISIA
            V Bruseli27. 1. 2021
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            PRÍLOHA
            k
            návrhu rozhodnutia Rady
            o pozícii, ktorá sa má v mene Európskej únie prijať v Spoločnom výbore zriadenom článkom 164 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prijatie rozhodnutia zmeniť Protokol o Írsku/Severnom Írsku k uvedenej dohode

               PRÍLOHA

               Rozhodnutie Spoločného výboru zriadeného Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu č. …/2020

               z [dátum] 2020,

               ktorým sa mení Protokol o Írsku a Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu (ďalej len „Protokol o Írsku/Severnom Írsku“)

               SPOLOČNÝ VÝBOR,

               so zreteľom na Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“), a najmä na jej článok 164 ods. 5 písm. d),

               keďže:

               (1)Článok 164 ods. 5 písm. d) dohody o vystúpení umožňuje Spoločnému výboru zriadenému na základe jej článku 164 ods. 1 (ďalej len „Spoločný výbor“) prijímať rozhodnutia, ktorými sa mení dohoda o vystúpení, za predpokladu, že takéto zmeny sú potrebné na opravu chýb, na odstránenie opomenutí alebo iných nedostatkov alebo na riešenie situácií, ktorých vznik sa v čase podpisu dohody nepredpokladal, a pod podmienkou, že takéto rozhodnutia nemenia základné prvky uvedenej dohody. Podľa článku 166 ods. 2 dohody o vystúpení sú rozhodnutia prijaté Spoločným výborom pre Úniu a pre Spojené kráľovstvo záväzné. Únia a Spojené kráľovstvo musia takéto rozhodnutia vykonať a tieto rozhodnutia majú rovnaký právny účinok ako dohoda o vystúpení.

               (2)Podľa článku 182 dohody o vystúpení je Protokol o Írsku/Severnom Írsku (ďalej len „protokol“) neoddeliteľnou súčasťou uvedenej dohody.

               (3)Dva právne akty týkajúce sa výkonných emisných noriem CO2 pre nové osobné automobily a dodávky registrované v Únii, ktoré sú uvedené v bode 9 prílohy 2 k protokolu a ktoré sa podľa článku 5 ods. 4 uvedeného protokolu uplatňujú na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko, sa netýkajú umiestnenia takýchto vozidiel na trh v Únii. Mali by sa preto z prílohy 2 k protokolu vypustiť.

               (4)Osem právnych aktov, ktoré sú vo vzťahu k Severnému Írsku nevyhnutné na uplatňovanie pravidiel vnútorného trhu s tovarom a ktoré boli v čase prijatia opomenuté, by sa malo do prílohy 2 k protokolu doplniť.

               (5)S cieľom objasniť rozsah pôsobnosti niektorých aktov, ktoré sú už v prílohe 2 k protokolu uvedené, by sa mali do uvedenej prílohy doplniť tri poznámky;

               PRIJAL TOTO ROZHODNUTIE:

               Článok 1

               Príloha 2 k protokolu k dohode o vystúpení sa mení takto:

               1.v nadpise „9. Motorové vozidlá vrátane poľnohospodárskych a lesných traktorov“ sa vypúšťajú tieto záznamy:

               „–
                     nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel

               „–
                     nariadenie Európskeho parlamentu a Rady (EÚ) č. 510/2011 z 11. mája 2011, ktorým sa stanovujú emisné normy pre nové ľahké úžitkové vozidlá ako súčasť integrovaného prístupu Únie na zníženie emisií CO2 z ľahkých vozidiel“

               2.v nadpise „6. Nariadenia o dvojstranných ochranných opatreniach“ sa dopĺňa tento záznam:

               „–
                     nariadenie Európskeho parlamentu a Rady (EÚ) 2019/287 z 13. februára 2019, ktorým sa vykonávajú dvojstranné ochranné doložky a iné mechanizmy umožňujúce dočasné zrušenie preferencií v určitých obchodných dohodách uzavretých medzi Európskou úniou a tretími krajinami
                  1
               “;

               3.v nadpise „23. Chemické látky a súvisiace záležitosti“ sa dopĺňa tento záznam:

               „–
                     nariadenie Rady (ES) č. 111/2005, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami
                  2
               *“;

               4.v nadpise „25. Odpad“ sa dopĺňa tento záznam:

               „–
                     články 2 až 7 a články 14 a17 smernice Európskeho parlamentu a Rady (EÚ) 2019/904 z 5. júna 2019 o znižovaní vplyvu určitých plastových výrobkov na životné prostredie
                  3
               * a časti A, B, C, D a F prílohy k uvedenej smernici“;

               5.v nadpise „29. Potraviny – všeobecné záležitosti“ sa dopĺňa tento záznam:

               „–
                     smernica Európskeho parlamentu a Rady 2011/91/EÚ z 13. decembra 2011 o identifikácii alebo rozlíšení dávky, do ktorej potraviny patria
                  4
               “;

               6.v nadpise „42. Množiteľský materiál rastlín“ sa dopĺňajú tieto záznamy:

               „–
                     smernica Rady 66/401/EHS zo 14. júna 1996 o uvádzaní osiva krmovín na trh
                  5

               –
                     smernica Rady 98/56/ES z 20. júla 1998 o obchodovaní s množiteľským materiálom okrasných rastlín
                  6

               –
                     smernica Rady 2008/72/ES z 15. júla 2008 o uvádzaní množiteľského a sadivového zeleninového materiálu iného ako osivo na trh
                  7
               “;

               7.v nadpise „47. Iné“ sa dopĺňa tento záznam:

               „–
                     nariadenie Európskeho parlamentu a Rady (EÚ) 2019/880 zo 17. apríla 2019 o vstupe a dovoze tovaru kultúrnej hodnoty“

               8.v nadpise „4. Všeobecné obchodné aspekty“ za záznam „nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008“, sa vkladá táto poznámka:

               „Bez toho, aby bola dotknutá skutočnosť, že v Spojenom kráľovstve, pokiaľ ide o Severné Írsko, sa uplatňujú colné preferencie pre oprávnené krajiny podľa všeobecného systému preferencií Únie:

               –odkazy na „členský štát“ v článku 9 ods. 1 písm. c) bode ii) a kapitole VI [Ochranné opatrenia a opatrenia dohľadu] nariadenia (EÚ) č. 978/2012 sa nepovažujú za odkazy zahŕňajúce Spojené kráľovstvo, pokiaľ ide o Severné Írsko;

               –odkazy na „trh Únie“ v článku 2 písm. k) a kapitole VI [Ochranné opatrenia a opatrenia dohľadu] nariadenia (EÚ) č. 978/2012 sa nepovažujú za odkazy zahŕňajúce trh Spojeného kráľovstva, pokiaľ ide o Severné Írsko a

               –odkazy na „výrobcov v Únii“ a „odvetvia Únie“ v nariadení (EÚ) č. 978/2012 sa nepovažujú za odkazy zahŕňajúce výrobcov alebo odvetvia Spojeného kráľovstva, pokiaľ ide o Severné Írsko.“;

               9.v nadpise „5. Nástroje na ochranu obchodu“ sa priamo pod nadpis vkladá táto poznámka:

               „Bez toho, aby bola dotknutá skutočnosť, že opatrenia Únie na ochranu obchodu sa uplatňujú v Spojenom kráľovstve, pokiaľ ide o Severné Írsko, sa odkazy na „členské štáty“ alebo „Úniu“ v nariadení (EÚ) 2016/1036, nariadení (EÚ) 2016/1037, nariadení (EÚ) 2015/478 a nariadení (EÚ) 2015/755 nepovažujú za odkazy zahŕňajúce Spojené kráľovstvo, pokiaľ ide o Severné Írsko. Okrem toho dovozcovia, ktorí zaplatili antidumpingové alebo vyrovnávacie clá Únie pri dovoze tovaru, ktorý bol colne vybavený v Severnom Írsku, môžu požiadať o vrátenie takýchto ciel len podľa článku 11 ods. 8 nariadenia (EÚ) 2016/1036, resp. článku 21 nariadenia (EÚ) 2016/1037.“;

               10.v nadpise „6. Nariadenia o dvojstranných ochranných opatreniach“ sa priamo pod nadpis vkladá táto poznámka:

               „Bez toho, aby bola dotknutá skutočnosť, že dvojstranné ochranné opatrenia Únie sa uplatňujú v Spojenom kráľovstve, pokiaľ ide o Severné Írsko, sa odkazy na „členské štáty“ alebo „Úniu“ v ďalej uvedených nariadeniach nepovažujú za odkazy zahŕňajúce Spojené kráľovstvo, pokiaľ ide o Severné Írsko.“;

               11.v nadpise „25. Odpad“ za záznam „smernica Európskeho parlamentu a Rady (EÚ) 2019/904 z 5. júna 2019 o znižovaní vplyvu určitých plastových výrobkov na životné prostredie“ sa vkladá táto poznámka:

               „V súvislosti s uplatňovaním uvedených článkov a častí na Spojené kráľovstvo a v Spojenom kráľovstve, pokiaľ ide o Severné Írsko, sa každý odkaz na „3. júl 2021“ v článku 4 ods. 1, článku 14 a článku 17 ods. 1 považuje za odkaz na „1. január 2022“. Články 2, 3, 14 a 17 a časť F prílohy sa uplatňujú len v rozsahu, v akom sa týkajú článkov 4 až 7.“

               Článok 2

               Toto rozhodnutie nadobúda účinnosť dňom nasledujúcim po jeho prijatí.

               V … dňa …

               Za Spoločný výbor

               spolupredsedovia

                     (1)

                        Ú. v. EÚ L 53, 22.2.2019, s. 1.

                     (2)

                        Ú. v. EÚ L 22, 26.1.2005, s. 1.

                     (3)

                        Ú. v. EÚ L 155, 12.6.2019, s. 1.

                     (4)

                        Ú. v. EÚ L 334, 16.12.2011, s. 1.

                     (5)

                        Ú. v. ES L 125, 11.7.1966, s. 2298, Anglické špeciálne vydanie: Séria I zväzok 1965 – 1966, S. 132.

                     (6)

                        Ú. v. ES L 226, 13.8.1998, s. 16.

                     (7)

                        Ú. v. EÚ L 205, 1.8.2008, s. 28.


               EURÓPSKA KOMISIA
            V Bruseli27. 1. 2021
            COM(2020) 833 final/2
            2020/0369(NLE)
            COM(2020) 833 of 10.12.2020 downgraded on 27.1.2021
            Návrh
            ROZHODNUTIE RADY
            ktorým sa stanovuje pozícia, ktorá sa má zaujať v mene Európskej únie v Spoločnom výbore zriadenom článkom 164 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prítomnosť Únie

               DÔVODOVÁ SPRÁVA

               1.Predmet návrhu

               Komisia navrhuje, aby Rada schválila pozíciu, ktorá sa má prijať v mene Únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“), pokiaľ ide o rozhodnutie Spoločného výboru týkajúce sa praktických pracovných dojednaní týkajúcich sa uplatňovania práv uvedených v článku 12 ods. 2 Protokolu o Írsku a Severnom Írsku k dohode o vystúpení (ďalej len „protokol“).

               2.Kontext návrhu

                  V článku 12 ods. 1 protokolu sa stanovuje, že orgány Spojeného kráľovstva sú zodpovedné za vykonávanie a uplatňovanie ustanovení práva Únie uplatniteľných na základe protokolu. Podľa článku 12 ods. 2 majú zástupcovia Únie právo byť prítomní pri akýchkoľvek činnostiach orgánov Spojeného kráľovstva, ktoré sa týkajú vykonávania a uplatňovania ustanovení práva Únie uplatniteľných na základe tohto protokolu, ako aj pri činnostiach, ktoré sa týkajú vykonávania a uplatňovania článku 5, a Spojené kráľovstvo poskytne na požiadanie všetky relevantné informácie týkajúce sa takýchto činností. Spojené kráľovstvo je popritom povinné uľahčovať takúto prítomnosť zástupcov Únie, poskytovať im informácie a vykonávať kontrolné opatrenia požadované zástupcami Únie.

                  Prítomnosť Únie stanovená v článku 12 protokolu má zabezpečiť, aby mohla Únia účinne monitorovať, ako orgány Spojeného kráľovstva uplatňujú a vykonávajú právo Únie uplatniteľné na Severné Írsko. V článku 12 ods. 4 protokolu sa výslovne uvádza, že inštitúcie a orgány Únie, a predovšetkým Súdny dvor Európskej únie majú v tejto súvislosti rovnaké právomoci, ako im udeľuje právo Únie.

               3.Pozícia, ktorá sa má zaujať v mene Únie

               Praktické pracovné dojednania súvisiace s uplatňovaním práv podľa článku 12 ods. 2 protokolu

               Aby sa zabezpečila účinnosť práv udelených článkom 12 ods. 2 protokolu, v praktických pracovných dojednaniach uvedených v rozhodnutí Spoločného výboru sa stanovujú:

               –výsady a imunity zástupcov Únie uplatňujúcich tieto práva Únie,

               –spôsoby podávania žiadostí o informácie,

               –všeobecný elektronický prístup k informačným systémom Spojeného kráľovstva, ktoré sú relevantné z hľadiska vykonávania protokolu, a

               –spôsoby podávania žiadostí o kontrolné opatrenia.

               Uplatňovanie práv podľa článku 12 ods. 2 sa neobmedzuje menovite na územie Severného Írska, ale vzťahuje sa na všetky činnosti vykonávané orgánmi Spojeného kráľovstva pri vykonávaní protokolu bez ohľadu na to, na akom mieste sa vykonávajú.

               4.Právny základ

               4.1.Procesnoprávny základ

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Rozhodnutie, ktoré má Spoločný výbor prijať, predstavuje akt s právnymi účinkami. V súlade s článkom 166 dohody bude pripravovaný akt pre zmluvné strany záväzný.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2. Hmotnoprávny základ

               Rozhodnutím o „prítomnosti Únie“ sa stanovujú podmienky vykonávania dohody o vystúpení, ktorá sa uzavrela na základe článku 50 Zmluvy o EÚ. Keďže Protokol o Severnom Írsku je obchodná dohoda medzi EÚ a Spojeným kráľovstvom, pokiaľ ide o Severné Írsko, právnym základom je aj článok 207 ZFEÚ.

               Hmotnoprávnym základom navrhovaného rozhodnutia je preto článok 50 a Zmluvy o EÚ a článok 207 ZFEÚ.

               4.3.
                     Záver

               Právnym základom navrhovaného rozhodnutia by mal byť článok 50 Zmluvy o EÚ a článok 207 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže rozhodnutie Spoločného výboru sa týka vykonávania podstatných ustanovení protokolu, je vhodné uverejniť ho po prijatí v Úradnom vestníku Európskej únie.

               2020/0369 (NLE)

               Návrh

               ROZHODNUTIE RADY

               ktorým sa stanovuje pozícia, ktorá sa má zaujať v mene Európskej únie v Spoločnom výbore zriadenom článkom 164 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prítomnosť Únie

               RADA EURÓPSKEJ ÚNIE,

               so zreteľom na Zmluvu o Európskej únii, a najmä na jej článok 50 ods. 2,

               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“) uzavrela Únia rozhodnutím Rady (EÚ) 2020/135
                  1
                z 30. januára 2020 a dohoda nadobudla platnosť 1. februára 2020.

               (2)Podľa článku 166 dohody o vystúpení má Spoločný výbor právomoc prijímať rozhodnutia v súvislosti so všetkými záležitosťami, v prípade ktorých je to tak stanovené v dohode o vystúpení. Protokol o Írsku/Severnom Írsku (ďalej len „protokol“) je neoddeliteľnou súčasťou dohody o vystúpení.

               (3)V článku 12 ods. 2 protokolu sa stanovuje, že Únia má právo byť prítomná pri akýchkoľvek činnostiach Spojeného kráľovstva, ktoré sa týkajú vykonávania a uplatňovania ustanovení práva Únie uplatniteľných na základe protokolu, ako aj ustanovení článku 5 protokolu. Konkrétne sa v ňom stanovuje právo požiadať orgány Spojeného kráľovstva o informácie o takýchto činnostiach a právo požiadať tieto orgány, aby vykonali kontrolné opatrenia.

               (4)V článku 12 ods. 3 protokolu sa stanovuje, že Spoločný výbor prijme rozhodnutie stanovujúce praktické pracovné dojednania týkajúce sa uplatňovania práv, ktoré boli v tejto súvislosti udelené protokolom. Týmito pracovnými dojednaniami by sa malo zabezpečiť, aby zástupcovia Únie mohli účinne uplatňovať práva stanovené v článku 12 ods. 2 protokolu.

               (5)Prítomnosť Únie, ktorá sa stanovuje v protokole, musí zohľadňovať jedinečné okolnosti na ostrove Írsko a práva zástupcov Únie by sa mali uplatňovať tak, aby sa pritom náležite prihliadalo na rešpektovanie cudzej zvrchovanosti, a najmä Veľkopiatkovej alebo Belfastskej dohody z 10. apríla 1998.

               (6)Je preto vhodné stanoviť pozíciu, ktorá sa má zaujať v mene Únie v Spoločnom výbore,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Spoločnom výbore zriadenom článkom 164 dohody o vystúpení, pokiaľ ide o rozhodnutie, ktoré sa má prijať v súlade s článkom 12 protokolu, je založená na návrhu rozhodnutia Spoločného výboru pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 29, 31.1.2020, s.1.

    ---documentbreak---

               EURÓPSKA KOMISIA
            V Bruseli27. 1. 2021
            COM(2020) 833 final/2
            COM(2020) 833 of 10.12.2020 downgraded on 27.1.2021
            PRÍLOHA
            k
            návrhu rozhodnutia Rady,
            ktorým sa stanovuje pozícia, ktorá sa má zaujať v mene Európskej únie v Spoločnom výbore zriadenom článkom 164 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prítomnosť Únie

               PRÍLOHA
                  Návrh rozhodnutia Spoločného výboru o článku 12 ods. 2 protokolu

               ROZHODNUTIE SPOLOČNÉHO VÝBORU ZRIADENÉHO DOHODOU O VYSTÚPENÍ SPOJENÉHO KRÁĽOVSTVA VEĽKEJ BRITÁNIE A SEVERNÉHO ÍRSKA Z EURÓPSKEJ ÚNIE A Z EURÓPSKEHO SPOLOČENSTVA PRE ATÓMOVÚ ENERGIU č. [x]/2020

               [dátum],

               ktorým sa stanovujú praktické pracovné dojednania týkajúce sa uplatňovania práv zástupcov Únie uvedených v článku 12 ods. 2 protokolu o Írsku/Severnom Írsku

               Článok 1
                  Predmet úpravy

               1.V tomto rozhodnutí sa stanovujú praktické pracovné dojednania týkajúce sa uplatňovania práv zástupcov Únie uvedených v článku 12 ods. 2 protokolu o Írsku/Severnom Írsku (ďalej len „protokol“).

               2.Na účely tohto rozhodnutia sú „dotknuté činnosti“ všetky činnosti orgánov Spojeného kráľovstva, ktoré sa týkajú vykonávania a uplatňovania ustanovení práva Únie uplatniteľných na základe protokolu, ako aj činnosti, ktoré sa týkajú vykonávania a uplatňovania článku 5 protokolu vrátane rozhodnutí Spoločného výboru prijatých na jeho základe, podľa článku 12 ods. 2 protokolu.

                  Článok 2
                  Zástupcovia Únie

               1.Únia zabezpečí, aby jej zástupcovia uplatňujúci práva podľa článku 12 ods. 2 protokolu konali v dobrej viere a úzko spolupracovali s orgánmi Spojeného kráľovstva vykonávajúcimi dotknuté činnosti a aby s nimi boli neustále v úzkom kontakte.

               2.Zástupcovia Únie uplatňujúci práva podľa článku 12 ods. 2 protokolu sa nezapájajú do žiadnych činností, ktoré sa netýkajú uplatňovania uvedených práv.

               3.Zástupcovia Únie pri uplatňovaní svojho práva na prítomnosť zohľadňujú usmernenia, ktoré im oznámili orgány Spojeného kráľovstva, pokiaľ ide o ich bezpečnosť a bezpečnosť ostatných osôb. Dodržiavajú všetky zákonné požiadavky, ktoré uložili orgány Spojeného kráľovstva zodpovedné za presadzovanie práva, s výhradou hlavy XII a hlavy XIII (články 120 a 121) tretej časti dohody o vystúpení.

               4.Únia zabezpečí, aby jej zástupcovia nesmeli sprístupňovať informácie, ktoré sa dozvedeli z dôvodu uplatňovania práv podľa článku 12 ods. 2 protokolu, nikomu okrem inštitúcií, orgánov, úradov a agentúr Únie, ako aj orgánov Spojeného kráľovstva, pokiaľ ich na to neoprávnila príslušná inštitúcia, orgán, úrad alebo agentúra Únie.

               5.Zástupcovia Únie majú právo byť počas dotknutých činností prítomní v Spojenom kráľovstve, a to aj na všetkých miestach, kde tovar alebo zvieratá vstupujú do Severného Írska alebo z neho vystupujú cez prístavy alebo letiská. Zástupcovia Únie môžu mať prístup k zariadeniam uvedeným v článku 3 ods. 1 len za prítomnosti zástupcov orgánov Spojeného kráľovstva, ak ich tieto orgány používajú na účely vykonávania dotknutých činností alebo ak má byť zariadenie inak na tento účel prevádzkované. Zástupcovia Únie môžu sprevádzať ktorýchkoľvek zástupcov orgánov Spojeného kráľovstva vždy, keď títo vykonávajú ktorúkoľvek z dotknutých činností, a to aj pri inšpekciách na iných miestach, než sú miesta uvedené v predchádzajúcej vete.

               6.Spojené kráľovstvo uľahčuje prítomnosť zástupcov Únie uplatňujúcich práva podľa článku 12 ods. 2 protokolu a poskytne im akékoľvek vybavenie, prostriedky a iné zariadenia, ako napríklad náležite vybavené pracoviská a zodpovedajúce IT pripojenia potrebné na plnenie ich úloh.

               7.Archívy Únie týkajúce sa akýchkoľvek informácií súvisiacich so všetkými dotknutými činnosťami musia byť nedotknuteľné.

               8.Zástupcom Únie prítomným v Spojenom kráľovstve sa nebráni vo voľnom pohybe v Spojenom kráľovstve na účely uplatňovania práv podľa článku 12 ods. 2 protokolu.

               9.Zástupcovia Únie nosia pri sebe pri uplatňovaní práv podľa článku 12 ods. 2 protokolu preukaz totožnosti s fotografiou potvrdzujúci ich meno, pracovné zaradenie a inštitúciu, orgán, úrad alebo agentúru Únie. Únia vydáva takéto preukazy totožnosti pomocou vzoru, ktorý poskytne Spojenému kráľovstvu do jedného mesiaca od nadobudnutia účinnosti tohto rozhodnutia.

               10.Zástupcovia Únie predložia preukaz totožnosti uvedený v odseku 9 po príchode na miesta, kde uplatňujú práva podľa článku 12 ods. 2 protokolu. S výhradou odseku 3 sa uvedenému zástupcovi Únie ihneď po riadnom overení jeho totožnosti umožní prístup k zariadeniu.

               11.Na účely uplatňovania práv podľa článku 12 ods. 2 protokolu sú zástupcovia Únie oprávnení cestovať do Spojeného kráľovstva bez predchádzajúceho oznámenia alebo schválenia. Môžu cestovať do Spojeného kráľovstva s preukazom, ktorý im vydala Únia.

               12.Zástupcovia Únie v Spojenom kráľovstve na účely uplatňovania práv podľa článku 12 ods. 2 protokolu ani ich manželia/manželky a nezaopatrení rodinní príslušníci nepodliehajú migračným obmedzeniam ani prihlasovacej povinnosti cudzincov.

               13.Keď sa zástupcovia Únie nachádzajú v Spojenom kráľovstve na účely uplatňovania práv podľa článku 12 ods. 2 protokolu, priznajú sa im rovnaké výhody v súvislosti s menovými alebo devízovými predpismi, aké sa zvyčajne priznávajú úradníkom medzinárodných organizácií so sídlom v Spojenom kráľovstve, a ich platy, mzdy a odmeny, ktoré vypláca Únia alebo jej členské štáty, sú oslobodené od vnútroštátneho zdanenia. Takéto výsady a imunity týkajúce sa zdaňovania sa neuplatňujú na zástupcu Únie, ktorý je britským štátnym príslušníkom (iným ako britským štátnym príslušníkom, ktorý je zároveň štátnym príslušníkom niektorého členského štátu Únie a v čase svojho vymenovania nemal pobyt v Spojenom kráľovstve) alebo osobou s trvalým pobytom v Spojenom kráľovstve.

               14.Keď sa zástupcovia Únie nachádzajú v Spojenom kráľovstve na účely uplatňovania práv podľa článku 12 ods. 2 protokolu, požívajú právo na bezcolný dovoz a spätný vývoz svojho nábytku a zariadenia vrátane motorových vozidiel.

               15.Činnosti zástupcov Únie v Spojenom kráľovstve podľa článku 12 ods. 2 protokolu sa na účely hlavy XII a hlavy XIII (články 120 a 121) tretej časti dohody o vystúpení považujú za činnosti Únie podľa dohody o vystúpení.

                  Článok 3
                  Kontaktné miesta

               1.Spojené kráľovstvo poskytne Únii zoznam orgánov vykonávajúcich dotknuté činnosti a ich zariadení.

               Spojené kráľovstvo určí kontaktné miesto pre každý orgán uvedený v prvom pododseku a poskytne Únii príslušné kontaktné údaje.

               2.Spojené kráľovstvo bezodkladne oznámi Únii akékoľvek zmeny v zozname uvedenom v odseku 1 prvom pododseku alebo akúkoľvek zmenu kontaktného miesta alebo kontaktných údajov.

               3.Únia určí kontaktné miesto na účely odseku 2.

                  Článok 4
                  Spôsoby podávania žiadostí o informácie

               1.Zástupca alebo prípadne kontaktné miesto Spojeného kráľovstva bezodkladne odpovie na každú žiadosť o informácie, aby poskytol zástupcovi Únie dostatočný čas na posúdenie informácií na účely uplatňovania práv podľa článku 12 ods. 2 protokolu.

               2.Ak sa orgány Spojeného kráľovstva domnievajú, že žiadosť o informácie alebo opodstatnenosť takejto žiadosti nie sú jasné alebo že rozsah požadovaných informácií by predstavoval nadmernú zaťaž, ak by sa žiadosti malo vyhovieť, môžu požiadať zástupcu Únie, ktorý podal žiadosť, o jej objasnenie alebo zúženie jej rozsahu.

               3.Zástupcovia Únie majú pri uplatňovaní práv podľa článku 12 ods. 2 protokolu a s náležitým ohľadom na svoje povinnosti uvedené v článku 2 ods. 1 tohto rozhodnutia právo preskúmať a v prípade potreby kopírovať dokumenty a záznamy v držbe orgánov Spojeného kráľovstva, ktoré obsahujú relevantné informácie pre dotknuté činnosti. Únia chráni tieto informácie v súlade s článkom 2 ods. 4.

               4.Zástupcovia Únie môžu požiadať orgány Spojeného kráľovstva, ktoré vykonávajú dotknuté činnosti, aby o týchto činnostiach poskytli relevantné informácie.

                  Článok 5
                  Elektronický prístup k uplatniteľným informačným systémom, databázam a sieťam

               1.Na žiadosť Únie Spojené kráľovstvo poskytne zástupcom Únie nepretržitý a trvalý elektronický prístup v reálnom čase k relevantným informáciám obsiahnutým v sieťach, informačných systémoch a databázach Spojeného kráľovstva a v jeho vnútroštátnych moduloch systémov Únie (ďalej len „informačné systémy“) uvedeným v prílohe 1 v rozsahu potrebnom na to, aby v nich zástupcovia Únie mohli uplatňovať práva podľa článku 12 ods. 2 protokolu. Únia zabezpečí, aby jej zástupcovia chránili takéto informácie v súlade s odsekmi 3 a 4.

               2.Na žiadosť Únie Spojené kráľovstvo poskytne zástupcom Únie aj elektronický prístup k relevantným informáciám obsiahnutým v informačných systémoch uvedených v prílohe 2 v rozsahu potrebnom na to, aby zástupcovia Únie mohli uplatňovať práva podľa článku 12 ods. 2 protokolu. Únia zabezpečí, aby jej zástupcovia chránili takéto informácie v súlade s odsekmi 3 a 4.

               3.Udelený prístup, ktorý možno používať aj na diaľku, je podmienený tým, že zástupcovia Únie dodržiavajú bezpečnostné a iné používateľské požiadavky každého z týchto informačných systémov.

               4.Únia zabezpečí, aby jej zástupcovia mohli využívať informácie podľa článku 12 ods. 1 a 2 len na účely uplatňovania práv podľa článku 12 ods. 2 protokolu. Únia zabezpečí, aby jej zástupcovia nesprístupňovali informácie, ku ktorým mali prístup podľa odsekov 1 a 2, nikomu okrem inštitúcií, orgánov, úradov a agentúr Únie, ako aj orgánov Spojeného kráľovstva, pokiaľ ich na to neoprávnili colné orgány Spojeného kráľovstva a príslušná inštitúcia, orgán, úrad alebo agentúra Únie. Colné orgány Spojeného kráľovstva smú zamietnuť oprávnenie na takéto sprístupnenie len na základe riadne uvedených dôvodov.

               5.Spojené kráľovstvo oznámi Únii každú zmenu, pokiaľ ide o existenciu, rozsah alebo prevádzku informačných systémov uvedených v prílohách 1 a 2, a to v dostatočnom predstihu pred nadobudnutím účinnosti takýchto zmien.

                  Článok 6
                  Spôsoby podávania žiadostí o kontrolné opatrenia

               1.Zástupcovia Únie môžu v jednotlivých prípadoch ústne aj písomne požiadať o kontrolné opatrenia. V takýchto žiadostiach sa riadne uvedú dôvody žiadosti o konkrétne kontrolné opatrenie. Žiadosti sa zvyčajne adresujú kontaktnej osobe príslušného orgánu Spojeného kráľovstva, ale ústne žiadosti sa môžu adresovať aj zástupcovi orgánov Spojeného kráľovstva.

               2.Orgány Spojeného kráľovstva bezodkladne vykonajú požadované kontrolné opatrenie.

               3.Ak sa orgány Spojeného kráľovstva domnievajú, že dôvody žiadosti, ktoré uviedli zástupcovia Únie, sú nedostatočné alebo nejasné, môžu požiadať zástupcov Únie, aby svoje dôvody objasnili alebo podrobnejšie vysvetlili.

                  Článok 7

               Spoločný výbor preskúma toto rozhodnutie najneskôr [tri] roky po nadobudnutí jeho účinnosti a na žiadosť Únie alebo Spojeného kráľovstva.

                  Článok 8
                  Nadobudnutie účinnosti

               Toto rozhodnutie nadobúda účinnosť 1. januára 2021.

               V … dňa …

               Za Spoločný výbor

               spolupredsedovia

               Príloha 1: Informačné systémy obsahujúce informácie potrebné na vykonávanie právnych predpisov Únie uvedených v článku 5 ods. 3 prvej vete protokolu a článku 5 ods. 1 a 2 protokolu

               ●
                     Customs Declarations Service (CDS), služba na podávanie colných vyhlásení, vrátane profilov rizika a informácií o riziku v súvislosti s predkladaním a dočasným uskladnením tovaru, keď sú k dispozícii

               ●
                     Goods Vehicle Movement Service (GVMS), služba na registráciu pohybu vozidiel prepravujúcich tovar

               ●
                     Freight Targeting System, systém na odhaľovanie podozrivého nákladu, vrátane informácií, ktoré boli získané alternatívnym spôsobom v súvislosti s vyhlásením Spojeného kráľovstva o vývozných vyhláseniach

               ●
                     vnútroštátna doména systému kontroly dovozu (ICS) Severného Írska, vrátane profilov rizika

               ●
                     vnútroštátna doména nového počítačového tranzitného systému (NCTS) Severného Írska

               Ďalšie systémy, ktoré orgány Spojeného kráľovstva používajú na vykonávanie článku 5 ods. 2 a 4 a článku 6 ods. 1 protokolu, vrátane informácií o povoleniach (povolenia a rozhodnutia v súvislosti s CKÚ a protokolom)

               Príloha 2: Iné informačné systémy obsahujúce informácie potrebné na vykonávanie dotknutých činností

               ●
                     vnútroštátna doména kontrolného systému pohybu tovaru podliehajúceho spotrebnej dani (Excise Movement and Control System, EMCS)

               ●
                     vnútroštátna doména systému výmeny informácií o DPH (VAT Information Exchange System, VIES) a akákoľvek priamo súvisiaca databáza Spojeného kráľovstva, kde sa dá nahliadnuť do registračných údajov obchodníkov zo Severného Írska a informácií, ktoré obchodníci zo Severného Írska poskytli daňovej správe Spojeného kráľovstva o zdaniteľných transakciách v súvislosti s nadobudnutiami tovaru v rámci EÚ, ktoré sa uskutočňujú v Severnom Írsku a ktoré musia obchodníci zo Severného Írska priznať

               ●
                     vnútroštátna doména jednotného kontaktného miesta (pre dovoz) – IOSS (Import One Stop Shop) a OSS (One Stop Shop)

               ●
                     vnútroštátna doména systému pre vrátenie DPH (VAT Refund)


               EURÓPSKA KOMISIA
            V Bruseli27. 1. 2021
            COM(2020) 835 final/2
            COM(2020) 835 final of 10.12.2020 downgraded on 27.1.2021
            Návrh
            ROZHODNUTIE RADY
            podľa článku 218 ods. 9 ZFEÚ o pozícii, ktorá sa má zaujať v mene Európskej únie v Spoločnom výbore zriadenom článkom 164 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o poľnohospodárske dotácie

               DÔVODOVÁ SPRÁVA

               1.Predmet návrhu

               Komisia navrhuje, aby Rada schválila pozíciu, ktorá sa má zaujať v mene Únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu („dohoda o vystúpení“), pokiaľ ide o rozhodnutie Spoločného výboru týkajúce sa vyňatia poľnohospodárskych dotácií vrátane opatrení na podporu produktov rybolovu a akvakultúry z uplatňovania únijných pravidiel štátnej pomoci, ktoré sa začali uplatňovať na Spojené kráľovstvo a v Spojenom kráľovstve vzhľadom na Severné Írsko v súlade s článkom 10 ods. 1 protokolu o Írsku a Severnom Írsku k dohode o vystúpení („protokol“), ako sa stanovuje v článku 10 ods. 2 protokolu. Podľa článku 10 ods. 2 v spojení s prílohou 6 k protokolu by sa v tomto rozhodnutí mala určiť aspoň i) maximálna celková ročná miera podpory a ii) minimálny percentuálny podiel ustanovení článku 10 protokolu o Írsku/Severnom Írsku („protokol“), ktoré sú v súlade s pravidlami WTO (zelený kôš).

               2.Kontext návrhu

               Článkom 10 protokolu sa stanovuje, že na všetky opatrenia Spojeného kráľovstva na podporu výroby poľnohospodárskych výrobkov a obchodu s nimi v Severnom Írsku sa uplatňujú únijné pravidlá štátnej pomoci uvedené v prílohe 5 k protokolu, ak dané opatrenia ovplyvňujú predmetný obchod medzi Severným Írskom a Úniou. Zároveň sa v ňom stanovuje výnimka z uplatňovania práva Únie v prípadoch nedosahujúcich určenú maximálnu celkovú ročnú mieru podpory za predpokladu, že určený minimálny percentuálny podiel takto vyňatej podpory spĺňa ustanovenia prílohy 2 k Dohode WTO o poľnohospodárstve.

               Spoločný výbor určí počiatočnú maximálnu celkovú ročnú mieru takto vyňatej podpory, ako aj počiatočný minimálny percentuálny podiel, pričom zohľadní najaktuálnejšie dostupné informácie v súlade s prílohou 6 k protokolu.

               V protokole sa na účely určovania počiatočnej maximálnej celkovej ročnej miery podpory pre sektor poľnohospodárstva stanovuje povinnosť zvážiť okrem iného návrh budúceho systému podpory poľnohospodárstva Spojeného kráľovstva, ako aj ročný priemer celkovej sumy vynaloženej v Severnom Írsku na základe Spoločnej poľnohospodárskej politiky podľa aktuálneho viacročného finančného rámca (VFR) na obdobie 2014 – 2020.

               Na účely určenia počiatočného minimálneho percentuálneho podielu uplatniteľného na maximálnu celkovú ročnú mieru vyňatej podpory pre sektor poľnohospodárstva sa v protokole stanovuje povinnosť zvážiť okrem iného návrh systému podpory poľnohospodárstva Spojeného kráľovstva, ako aj percentuálny podiel súladu celkových výdavkov v rámci Spoločnej poľnohospodárskej politiky v Únii s ustanoveniam prílohy 2 k Dohode WTO o poľnohospodárstve, ako sa oznámilo za predmetné obdobie.

               3.Pozícia, ktorá sa má zaujať v mene Únie

               Určenie maximálnej celkovej ročnej miery podpory a minimálneho percentuálneho podielu súladu s ustanoveniami prílohy 2 k Dohode WTO o poľnohospodárstve.

               Maximálna celková ročná miera podpory sa určuje na základe pridelených rozpočtových prostriedkov na výdavky v rámci pilierov I a II Spoločnej poľnohospodárskej politiky (SPP).

               Pokiaľ ide o pilier I (Európsky poľnohospodársky záručný fond – EPZF), príslušná úroveň výdavkov sa vypočítala na základe dvoch hlavných prvkov: rozpočtových prostriedkov, ktoré Spojené kráľovstvo pridelilo na priame platby, a výdavkov týkajúcich sa opatrení na podporu trhu na základe ročných nahlásených schválení účtov za rozpočtové roky 2014 – 2019. Predmetné výdavky zahŕňajú výdavky platobnej agentúry Spojeného kráľovstva v rámci Spoločnej organizácie trhu (SOT) vynaložené na Severné Írsko. Bez údajov o účtoch, ktoré už boli schválené za rozpočtový rok 2020 sa priemerná ročná suma vypočítala na základe obdobia 2014 – 2019, celková suma sa teda vydelila šiestimi rokmi.

               Pokiaľ ide o pilier II (Európsky poľnohospodársky fond pre rozvoj vidieka – EPFRV), suma, ktorá sa vzala do úvahy, je založená na sedemročnom priemere pridelených rozpočtových prostriedkov na schválený program rozvoja vidieka (vrátane dodatočného financovania z vnútroštátnych zdrojov a dodatočného financovania mimo rozsahu pôsobnosti článku 42 Zmluvy o fungovaní Európskej únie).

               V roku, keď sa vyskytne vážna a neočakávaná kríza, by sa maximálna celková ročná miera podpory mala zvýšiť.

               Maximálna miera vyňatej podpory na rybárstvo vychádza aj z priemerných výdavkov podľa viacročného finančného rámca (2014 – 2020), a to ako maximálna miera podpory s ročným stropom počas päťročného obdobia.

               S cieľom zabezpečiť, aby kvantitatívne vyňatie určitej úrovne podpory z uplatňovania únijných pravidiel štátnej pomoci kvalitatívne neohrozilo hmotnoprávne požiadavky na podporu v sektore rybárstva stanovené v práve Únie, sa v spoločnom rozhodnutí odrážajú kritériá oprávnenosti, pokiaľ ide o druh podporovaných operácií, ako sa stanovuje v práve Únie, a to tým, že sa vylúčili určité operácie, ktoré sa majú financovať z vyňatej sumy.

               Minimálny percentuálny podiel vyňatej podpory povinne spĺňajúci ustanovenia prílohy 2 k Dohode WTO o poľnohospodárstve je založený na priemernej miere podpory EÚ, ktorá spĺňa príslušné ustanovenia. Miera sa vypočítala na základe domácej podpory, ktorú EÚ notifikovala WTO za rozpočtové roky EÚ 2014 – 2018, teda za najaktuálnejšie roky v súčasnom VFR, za ktoré sú k dispozícii notifikácie (päťročný priemer).

               4.Právny základ

               4.1.Procesnoprávny základ

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Rozhodnutie, ktoré má Spoločný výbor prijať, predstavuje akt s právnymi účinkami. Pripravovaný akt bude záväzný pre zmluvné strany v súlade s článkom 166 dohody.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               V rozhodnutí o „poľnohospodárskych dotáciách“ sa stanovujú podmienky vykonávania dohody o vystúpení uzavretej na základe článku 50. Keďže protokol o Severnom Írsku je obchodnou dohodou medzi EÚ a Spojeným kráľovstvom vzhľadom na Severné Írsko, právnym základom je aj článok 207 ZFEÚ.

               Hmotnoprávnym základom navrhovaného rozhodnutia je preto článok 50 ZEÚ a článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 50 ZEÚ a článok 207 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Rozhodnutím Spoločného výboru sa vykonávajú určité ustanovenia dohody o vystúpení, a preto je vhodné uverejniť ho v Úradnom vestníku Európskej únie po tom, ako sa prijme.

               Návrh

               ROZHODNUTIE RADY

               podľa článku 218 ods. 9 ZFEÚ o pozícii, ktorá sa má zaujať v mene Európskej únie v Spoločnom výbore zriadenom článkom 164 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o poľnohospodárske dotácie

               RADA EURÓPSKEJ ÚNIE,

               so zreteľom na Zmluvu o Európskej únii, a najmä na jej článok 50 ods. 2,

               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“) Únia uzavrela rozhodnutím Rady (EÚ) 2020/135
                  1
                z 30. januára 2020 a dohoda nadobudla platnosť 1. februára 2020.

               (2)V článku 166 dohody o vystúpení sa Spoločný výbor splnomocňuje prijímať rozhodnutia v súvislosti so všetkými záležitosťami, o ktorých sa to v dohode stanovuje. Protokol o Írsku a Severnom Írsku k dohode o vystúpení („protokol“) je neoddeliteľnou súčasťou danej dohody.

               (3)V článku 10 ods. 1 protokolu o Írsku/Severnom Írsku sa stanovuje, že na opatrenia Spojeného kráľovstva na podporu výroby poľnohospodárskych výrobkov a obchodu s nimi vrátane podpory rybolovu a akvakultúry v Severnom Írsku sa uplatňujú únijné pravidlá štátnej pomoci uvedené v prílohe 5 k protokolu, ak dané opatrenia ovplyvňujú predmetný obchod medzi Severným Írskom a Úniou. Zároveň sa v článku 10 ods. 2 stanovuje výnimka z uplatňovania práva Únie v prípadoch nedosahujúcich určenú maximálnu celkovú ročnú mieru podpory za predpokladu, že určený minimálny percentuálny podiel takto vyňatej podpory je v súlade s ustanoveniami prílohy 2 k Dohode WTO o poľnohospodárstve.

               (4)Maximálna celková ročná miera podpory a minimálny percentuálny podiel by sa mali stanoviť pri zohľadnení skutočností stanovených v prílohe 6 k protokolu.

               (5)Na účely výpočtu maximálnej celkovej miery podpory na poľnohospodárske výrobky iné než produkty rybolovu a akvakultúry sa zohľadnili priemerné výdavky vynaložené a naplánované v Severnom Írsku v rámci Spoločnej poľnohospodárskej politiky (SPP) podľa aktuálneho VFR na obdobie 2014 – 2020.

               (6)Na účely stanovenia minimálneho percentuálneho podielu sa zohľadnila priemerná miera podpory EÚ, ktorá spĺňa ustanovenia prílohy 2 k Dohode WTO o poľnohospodárstve, na základe celkových súm podpory, ktoré EÚ notifikovala WTO za uplynulých päť rokov, teda obdobie za ktoré sa WTO postupovali notifikácie podľa aktuálneho VFR.

               (7)Maximálna celková ročná miera podpory na dotácie v sektore poľnohospodárstva by sa preto mala stanoviť na 429 miliónov EUR.

               (8)Pokiaľ ide o rybolov a akvakultúru, maximálna miera podpory, ktorá vychádza z priemerných výdavkov podľa európskeho viacročného finančného rámca (2014 – 202019), by sa mala stanoviť na 19,5 milióna EUR za päťročné obdobie so stropom 4,5 milióna EUR v ktoromkoľvek danom roku.

               (9)S cieľom zabrániť tomu, aby sa vyňatá podpora využila na financovanie operácií v sektore rybárstva, ktoré z iných dôvodov nie sú oprávnené na takúto podporu, by rozhodnutie Spoločného výboru malo odrážať skutočnosť, že na niektoré operácie sa pomoc udeliť nesmie, ako sa stanovuje v práve Únie.

               (10)Je preto vhodné stanoviť pozíciu, ktorá sa má zaujať v mene Únie v Spoločnom výbore,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Spoločnom výbore zriadenom článkom 164 dohody o vystúpení, pokiaľ ide o rozhodnutie, ktoré sa má prijať v súlade s článkom 10 protokolu, je založená na návrhu rozhodnutia Spoločného výboru pripojeného k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 29, 31.1.2020, s. 1.

    ---documentbreak---

               EURÓPSKA KOMISIA
            V Bruseli27. 1. 2021
            COM(2020) 835 final/2
            COM(2020) 835 final of 10.12.2020 downgraded on 27.1.2021
            PRÍLOHA
            k
            návrhu rozhodnutia Rady
            podľa článku 218 ods. 9 ZFEÚ o pozícii Únie, pokiaľ ide o návrh rozhodnutia Spoločného výboru týkajúceho sa poľnohospodárskych dotácií

               NÁVRH ROZHODNUTIA SPOLOČNÉHO VÝBORU EURÓPSKEJ ÚNIE A SPOJENÉHO KRÁĽOVSTVA č. [.../2020]

               z […] 2020,

               ktorým sa stanovuje počiatočná maximálna vyňatá celková ročná miera podpory a počiatočný minimálny percentuálny podiel uvedený v článku 10 ods. 2 Protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu

               SPOLOČNÝ VÝBOR

               so zreteľom na Protokol o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä na jeho článok 10 ods. 2 a prílohu 6 k uvedenému protokolu,

               ROZHODOL TAKTO:

               Článok 1

               Celková ročná miera podpory pre poľnohospodárske výrobky iné ako produkty rybolovu a akvakultúry

               1. Počiatočná maximálna vyňatá celková ročná miera podpory uvedená v článku 10 ods. 2 Protokolu o Írsku/Severnom Írsku pre poľnohospodárske výrobky iné ako produkty rybolovu a akvakultúry predstavuje 382,2 milióna GBP
                  1
               .

               2. Spojené kráľovstvo môže maximálnu vyňatú celkovú ročnú mieru podpory uvedenú v odseku 1 zvýšiť o časť sumy maximálnej vyňatej celkovej ročnej miery podpory, ktorá sa nepoužila v predchádzajúcom kalendárnom roku, a to až na dodatočnú sumu 25,03 milióna GBP v danom roku.

               3. Maximálna vyňatá celková ročná miera podpory uvedená v odseku 1 sa zvýši o sumu 6,8 milióna GBP na daný rok:

               a) ak Európska únia počas uvedeného roka prijala opatrenia vzťahujúce sa na Írsku republiku podľa časti II hlavy I kapitoly I alebo článkov 219, 220 alebo 221 nariadenia (EÚ) č. 1308/2013
                  2
                alebo

               b) z dôvodu:

               i) choroby zvierat;

               ii) udalosti alebo okolnosti, ktorá významne narúša trh alebo hrozí narušením trhu, ak je pravdepodobné, že daná situácia alebo jej účinky na trh budú pretrvávať alebo sa budú zhoršovať;

               iii) vážneho narušenia trhu, ktoré priamo súvisí so stratou dôvery spotrebiteľov v dôsledku ohrozenia verejného zdravia alebo zdravia zvierat alebo rastlín a v dôsledku rizík chorôb, alebo

               iv) prírodnej katastrofy, ktorá postihne územie Severného Írska a nemá rovnaký dosah na celý ostrov Írsko.

               Písmeno b) sa uplatňuje len vtedy, ak Spojené kráľovstvo náležite informovalo Európsku úniu aspoň 10 dní pred využitím zvýšenej celkovej ročnej miery podpory.

               Článok 2

               Celková ročná miera podpory pre produkty rybolovu a akvakultúry

               1. Počiatočná maximálna vyňatá celková ročná miera podpory uvedená v článku 10 ods. 2 Protokolu o Írsku/Severnom Írsku pre produkty rybolovu a akvakultúry predstavuje 16,93 milióna GBP počas prvých piatich rokov po nadobudnutí platnosti tohto rozhodnutia, ako aj počas akéhokoľvek následného obdobia piatich rokov. Vyňatá celková ročná miera podpory pre tieto produkty však nesmie v žiadnom danom roku presiahnuť 4,01 milióna GBP.

               2. Na financovanie zo súm uvedených v odseku 1 nie sú oprávnené tieto operácie:

               a)operácie, ktoré zvyšujú rybolovnú kapacitu plavidla alebo zariadenia, ktoré zvyšuje schopnosť plavidla nájsť ryby;

               b)stavba nových rybárskych plavidiel alebo dovoz rybárskych plavidiel;

               c)trvalé ukončenie rybolovných činností;

               d)dočasné zastavenie rybolovných činností, pokiaľ sa netýka niektorej z týchto oblastí:

                i) núdzové opatrenia zavedené orgánmi Spojeného kráľovstva alebo Spojeného kráľovstva v súvislosti so Severným Írskom, na obdobie najviac šesť mesiacov s cieľom zmierniť vážne ohrozenie morských biologických zdrojov alebo morského ekosystému;

                     ii) neobnovenie medzinárodnej dohody o rybolove alebo protokolov k takejto dohode;

                     iii) rybársky riadiaci plán uverejnený podľa právnych predpisov Spojeného kráľovstva alebo Spojeného kráľovstva v súvislosti so Severným Írskom, v ktorom sa stanovujú politiky zamerané na obnovenie jednej alebo viacerých populácií rýb na udržateľnú úroveň alebo na zachovanie takýchto populácií na udržateľných úrovniach;

                     iv) núdzové opatrenia zavedené orgánmi Spojeného kráľovstva alebo Spojeného kráľovstva v súvislosti so Severným Írskom v reakcii na núdzovú situáciu v oblasti verejného zdravia alebo inej oblasti, ktorá má závažný vplyv na odvetvie rybolovu alebo akvakultúry;

               e)prieskumný rybolov;

               f)prevod vlastníctva podniku a

               g)priame opätovné zarybňovanie, pokiaľ nie je stanovené v opatreniach orgánov Spojeného kráľovstva alebo Spojeného kráľovstva v súvislosti so Severným Írskom s cieľom zachovať populácie rýb alebo morský ekosystém, alebo v prípade experimentálneho opätovného zarybňovania.

               Výnimky stanovené v písmene d) sú podmienené tým, že rybolovné činnosti, ktoré vykonáva rybárske plavidlo alebo príslušný rybár, sa skutočne pozastavia a že financovanie sa poskytne maximálne na šesť mesiacov na plavidlo.

               Článok 3

               Minimálny percentuálny podiel

               Počiatočný minimálny percentuálny podiel uvedený v článku 10 ods. 2 protokolu predstavuje 83 % a uplatňuje sa na sumy maximálnej vyňatej celkovej ročnej miery podpory podľa článku 1.

               Článok 4

               Preskúmanie

               Spoločný výbor toto rozhodnutie a jeho vykonávanie pravidelne preskúmava.

               Článok 5

               Nadobudnutie platnosti

               Toto rozhodnutie nadobúda platnosť 1. januára 2021.

               V … dňa …

               Za Spoločný výbor

               spolupredsedovia

                     (1)

                        Na účely všetkých výpočtov a množstiev stanovených v tomto rozhodnutí v GBP sa na vyjadrenie v EUR použije výmenný kurz pre priame platby v roku 2019 (1 EUR = 0.89092 GBP).

                     (2)

                        Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).


               EURÓPSKA KOMISIA
            V Bruseli27. 1. 2021
            COM(2020) 841 final/2
            2020/0373(NLE)
            COM(2020) 841 final of 14.12.2020 downgraded on 27.1.2021
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prijatie rozhodnutia, ktorým sa vyhotovuje zoznam 25 osôb, ktoré sú ochotné a schopné zastávať funkciu člena rozhodcovského súdu podľa dohody, a rezervný zoznam osôb, ktoré sú ochotné a schopné zastávať funkciu člena rozhodcovského súdu za Úniu podľa dohody

               DÔVODOVÁ SPRÁVA

               1.Predmet návrhu

               Komisia navrhuje, aby Rada stanovila pozíciu, ktorá sa má prijať v mene Únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“), pokiaľ ide o rozhodnutie Spoločného výboru zmeniť uvedenú dohodu.

               2.Kontext návrhu

               2.1.Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu

               V dohode o vystúpení sa stanovujú dojednania týkajúce sa riadeného vystúpenia Spojeného kráľovstva z Únie a z Euratomu. Dohoda o vystúpení nadobudla platnosť 1. februára 2020.

               2.2.Spoločný výbor

               Spoločný výbor zriadený podľa článku 164 ods. 1 dohody o vystúpení je zložený zo zástupcov Únie a Spojeného kráľovstva. Predsedá mu spoločne Únia a Spojené kráľovstvo. V prílohe VIII k dohode o vystúpení sa stanovuje rokovací poriadok Spoločného výboru. Spoločný výbor zasadá aspoň raz ročne alebo na žiadosť Únie alebo Spojeného kráľovstva a stanovuje svoj harmonogram zasadnutí a program na základe vzájomnej dohody.

               Úlohy Spoločného výboru sú stanovené v článku 164 dohody o vystúpení a patrí medzi ne najmä:

               ·dohľad nad vykonávaním a uplatňovaním dohody, a to priamo alebo prostredníctvom práce osobitných výborov, ktoré mu podávajú správy,

               ·prijímanie rozhodnutí a odporúčaní vrátane zmien dohody v prípadoch, ktoré sú v nej stanovené,

               ·predchádzanie problémom a riešenie sporov, ktoré môžu vzniknúť v súvislosti s výkladom a uplatňovaním dohody.

               2.3.Pripravovaný akt Spoločného výboru

               V súlade s článkom 171 ods. 1 dohody o vystúpení Spoločný výbor vyhotoví najneskôr do skončenia prechodného obdobia zoznam 25 osôb, ktoré sú ochotné a schopné zastávať funkciu člena rozhodcovského súdu. Spoločný výbor takisto zabezpečí, aby zoznam neustále spĺňal osobitné požiadavky stanovené v dohode o vystúpení.

               Účelom pripravovaného rozhodnutia je vyhotoviť zoznam osôb, ktoré sú ochotné a schopné zastávať funkciu členov rozhodcovských súdov podľa dohody o vystúpení.

               Pripravované rozhodnutie sa stane pre zmluvné strany záväzným v súlade s článkom 166 ods. 2 dohody o vystúpení. V súlade s pravidlom 9 rokovacieho poriadku sa v rozhodnutiach prijatých Spoločným výborom uvedie dátum, ku ktorému nadobúdajú účinnosť.

               3.Pozícia, ktorá sa má zaujať v mene Únie

               Prechodné obdobie stanovené v dohode o vystúpení uplynie 31. decembra 2020. Prevažná väčšina ustanovení dohody o vystúpení vrátane ustanovení o urovnávaní sporov podľa šiestej časti hlavy III nadobudne účinnosť 1. januára 2021. Zoznam rozhodcov musí byť hotový do 1. januára 2021 pre prípad sporu týkajúceho sa výkladu dohody o vystúpení, keďže odvtedy môže ktorákoľvek zmluvná strana postúpiť spory na záväzné rozhodcovské konanie.

               Únia a Spojené kráľovstvo sa spoločne dohodli na piatich osobách, ktoré budú zastávať funkciu predsedu rozhodcovského súdu. Tak Únia, ako aj Spojené kráľovstvo navrhli po desať osôb na funkciu člena rozhodcovského súdu.

               Únia by preto mala zaujať pozíciu, ktorou sa podporí prijatie rozhodnutia Spoločného výboru podľa článku 171 ods. 1 dohody o vystúpení, ktorým sa vyhotoví zoznam 25 osôb, ktoré sú ochotné a schopné zastávať funkciu rozhodcu podľa dohody, a to v súlade s návrhom rozhodnutia pripojeným k tomuto návrhu.

               Únia okrem toho vybrala rezervnú skupinu 17 osôb, ktoré môže podľa potreby kontaktovať, keď bude Spoločný výbor aktualizovať zoznam 25 osôb v súlade s článkom 171 ods. 1 poslednou vetou.

               4.Právny základ

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Rozhodnutie, ktoré má Spoločný výbor prijať, predstavuje akt s právnymi účinkami. Pripravovaný akt bude pre zmluvné strany záväzný v súlade s článkom 166 ods. 2 dohody.

               Pripravovaný akt nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               Cieľ a obsah pripravovaného aktu sa týkajú stanovenia pozície Únie k zoznamu osôb, ktoré sú ochotné a schopné zastávať funkciu členov rozhodcovských súdov podľa dohody o vystúpení. Dohoda bola uzavretá na základe článku 50 ods. 2 Zmluvy o Európskej únii.

               Právnym základom navrhovaného rozhodnutia by preto mal byť článok 50 ods. 2 Zmluvy o Európskej únii v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže účelom rozhodnutia Spoločného výboru je vyhotoviť zoznam osôb, ktoré sú ochotné a schopné zastávať funkciu členov rozhodcovských súdov podľa dohody o vystúpení, toto rozhodnutie Spoločného výboru je vhodné uverejniť po prijatí v Úradnom vestníku Európskej únie.

               2020/0373 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prijatie rozhodnutia, ktorým sa vyhotovuje zoznam 25 osôb, ktoré sú ochotné a schopné zastávať funkciu člena rozhodcovského súdu podľa dohody, a rezervný zoznam osôb, ktoré sú ochotné a schopné zastávať funkciu člena rozhodcovského súdu za Úniu podľa dohody

               RADA EURÓPSKEJ ÚNIE,

               so zreteľom na Zmluvu o Európskej únii, a najmä na jej článok 50 ods. 2,

               so zreteľom na Zmluvu o fungovaní Európskej únie, a najmä na jej článok 218 ods. 9,

               so zreteľom na návrh Európskej komisie,

               keďže:

               (1)Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“) bola uzavretá rozhodnutím Rady (EÚ) 2020/135
                  1
                a nadobudla platnosť 1. februára 2020.

               (2)V súlade s článkom 171 ods. 1 dohody o vystúpení má Spoločný výbor najneskôr do skončenia prechodného obdobia stanoveného podľa dohody o vystúpení vyhotoviť zoznam 25 osôb, ktoré sú ochotné a schopné zastávať funkciu člena rozhodcovského súdu. Spoločný výbor má zabezpečiť, aby zoznam neustále spĺňal dané požiadavky.

               (3)Podľa článku 171 ods. 2 dohody o vystúpení má zoznam zahŕňať iba osoby, ktorých nezávislosť je nespochybniteľná, ktoré majú kvalifikáciu požadovanú na vymenovanie do najvyššieho súdneho úradu vo svojich príslušných krajinách alebo ktoré sú uznávanými odborníkmi v oblasti práva a ktoré majú odborné znalosti alebo skúsenosti v oblasti práva Únie a medzinárodného práva verejného. Uvedený zoznam nemá zahŕňať osoby, ktoré sú členmi, úradníkmi alebo ostatnými zamestnancami inštitúcií Únie, vlády členského štátu alebo vlády Spojeného kráľovstva.

               (4)Únia a Spojené kráľovstvo spoločne navrhli päť osôb na pozíciu predsedu rozhodcovského súdu a tak Únia, ako aj Spojené kráľovstvo navrhli po desať osôb na pozíciu člena rozhodcovského súdu.

               (5)Je vhodné stanoviť pozíciu, ktorá sa má zaujať v mene Únie v Spoločnom výbore.

               (6)Takisto je vhodné vytvoriť rezervnú skupinu odborníkov, ktorí sú ochotní a schopní zastávať funkciu rozhodcov podľa dohody o vystúpení a ktorých možno kontaktovať, aby bol zoznam 25 osôb zo strany Únie vždy aktuálny,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Spoločnom výbore zriadenom článkom 164 ods. 1 dohody o vystúpení, je založená na návrhu rozhodnutia Spoločného výboru pripojenom v prílohe I k tomuto rozhodnutiu.

               Pozíciou, ktorá sa má zaujať v mene Únie na zasadnutí Spoločného výboru, na ktorom sa prijme rozhodnutie uvedené v predchádzajúcom pododseku, bude podpora pre doplnenie poznámky do zápisnice z tohto zasadnutia, v ktorej sa stanovia budúce postupy nominovania predsedov do zoznamu predsedov rozhodcovského súdu podľa dohody o vystúpení, ako sa uvádza v prílohe II.

               Článok 2

               Vyhotovuje sa rezervný zoznam osôb, ktoré môže Únia v budúcnosti navrhnúť na obsadenie voľných miest v zozname 25 osôb, ako sa uvádza v prílohe III.

               Článok 3

               Rozhodnutie Spoločného výboru sa uverejní v Úradnom vestníku Európskej únie.

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady (EÚ) 2020/135 z 30. januára 2020 o uzavretí Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Text s významom pre EHP) (Ú. v. EÚ L 29, 31.1.2020, s. 1).

    ---documentbreak---

               EURÓPSKA KOMISIA
            V Bruseli27. 1. 2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prijatie rozhodnutia, ktorým sa vyhotovuje zoznam 25 osôb, ktoré sú ochotné a schopné zastávať funkciu člena rozhodcovského súdu podľa dohody, a rezervný zoznam osôb, ktoré sú ochotné a schopné zastávať funkciu člena rozhodcovského súdu za Úniu podľa dohody

               PRÍLOHA I

               Rozhodnutie Spoločného výboru zriadeného Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu č. …/2020

               z XXX,

               ktorým sa vyhotovuje zoznam 25 osôb, ktoré sú ochotné a schopné zastávať funkciu člena rozhodcovského súdu podľa dohody, a rezervný zoznam osôb, ktoré sú ochotné a schopné zastávať funkciu člena rozhodcovského súdu za Úniu podľa dohody

               SPOLOČNÝ VÝBOR,

               so zreteľom na Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  1
                (ďalej len „dohoda o vystúpení“), a najmä na jej článok 171 ods. 1,

               keďže:

               (1)V súlade s článkom 171 ods. 1 dohody o vystúpení Spoločný výbor najneskôr do skončenia prechodného obdobia stanoveného podľa uvedenej dohody vyhotoví zoznam 25 osôb, ktoré sú ochotné a schopné zastávať funkciu člena rozhodcovského súdu.

               (2)V súlade s článkom 171 ods. 2 dohody o vystúpení zoznam zahŕňa iba osoby, ktorých nezávislosť je nespochybniteľná, ktoré majú kvalifikáciu požadovanú na vymenovanie do najvyššieho súdneho úradu vo svojich príslušných krajinách alebo ktoré sú uznávanými odborníkmi v oblasti práva a ktoré majú odborné znalosti alebo skúsenosti v oblasti práva Únie a medzinárodného práva verejného. Tieto osoby nie sú členmi, úradníkmi alebo ostatnými zamestnancami inštitúcií Únie, vlády členského štátu alebo vlády Spojeného kráľovstva.

               (3)Vzhľadom na spoločný návrh Únie a Spojeného kráľovstva týkajúci sa piatich osôb na funkciu predsedu rozhodcovského súdu a vzhľadom na príslušné návrhy Únie a Spojeného kráľovstva týkajúce sa desiatich osôb na funkciu členov rozhodcovského súdu,

               PRIJAL TOTO ROZHODNUTIE:

               Článok 1

               Zoznam 25 osôb, ktoré sú ochotné a schopné zastávať funkciu rozhodcov podľa dohody o vystúpení, je uvedený v prílohe I.

               Článok 2

               Toto rozhodnutie nadobúda účinnosť 1. januára 2021.

               V … dňa …

                  Za Spoločný výbor

                  spolupredsedovia

               PRÍLOHA I

               Rozhodnutie Spoločného výboru č. …/2020

               Predsedovia rozhodcovského súdu podľa dohody o vystúpení

               p. Corinna Wissels

               p. Angelika Helene Anna Nussberger

               p. Jan Klucka

               sir Daniel Bethlehem

               p. Gabrielle Kaufmann-Kohler

               Bežní členovia rozhodcovského súdu podľa dohody o vystúpení

               EÚ:

               p. Hubert Legal

               p. Helena Jaderblöm

               p. Ursula Kriebaum

               p. Jan Wouters

               p. Christoph Walter Hermann

               p. Javier Diez-Hochleitner

               p. Alice Guimaraes-Purokoski

               p. Barry Doherty

               p. Tamara Capeta

               p. Nico Schrijver

               Spojené kráľovstvo:

               sir Gerald Barling

               sir Christopher Bellamy

               p. Zachary Douglas

               sir Patrick Elias

               dame Elizabeth Gloster

               sir Peter Gross

               p. Toby Landau QC

               p. Dan Sarooshi QC

               p. Jemima Stratford QC

               sir Michael Wood

                     (1)

                  Ú. v. EÚ L 29, 31.1.2020, s.7.

    ---documentbreak--- NA ---documentbreak---

               EURÓPSKA KOMISIA
            V Bruseli27. 1. 2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prijatie rozhodnutia, ktorým sa vyhotovuje zoznam 25 osôb, ktoré sú ochotné a schopné zastávať funkciu člena rozhodcovského súdu podľa dohody, a rezervný zoznam osôb, ktoré sú ochotné a schopné zastávať funkciu člena rozhodcovského súdu za Úniu podľa dohody

               PRÍLOHA II

               Návrh poznámky, ktorá sa má pripojiť do zápisnice zo zasadnutia Spoločného výboru pre dohodu o vystúpení z xx. decembra 2020, v ktorej sa stanovia budúce postupy nominovania predsedov do zoznamu predsedov rozhodcovského súdu podľa dohody o vystúpení

                  Spoločný výbor dnes prijal zoznam 25 osôb, ktoré sú ochotné a schopné zastávať funkciu člena rozhodcovského súdu v súlade s článkom 171 dohody o vystúpení. Zmluvné strany pripomínajú, že piata osoba v zozname predsedov bola vybraná žrebovaním, ktoré sa uskutočnilo 9. decembra 2020 v prítomnosti zástupcov oboch zmluvných strán.

                  S cieľom zabezpečiť rovnováhu v priebehu času by sa mala uplatňovať rotácia v prípadoch, keď sa uvoľní pozícia predsedu predstaveného zmluvnou stranou, ktorej kandidáti zastávajú tri miesta v päťčlennom zozname. Druhá zmluvná strana vtedy predstaví troch kandidátov, spomedzi ktorých prvá zmluvná strana vyberie do troch pracovných dní predsedu, ktorý obsadí toto voľné miesto.

                  Ak sa uvoľní pozícia predsedu predstaveného zmluvnou stranou, ktorej kandidáti zastávajú dve miesta v päťčlennom zozname, rotácia sa neuplatňuje a daná zmluvná strana predstaví troch kandidátov, spomedzi ktorých druhá zmluvná strana vyberie do troch pracovných dní predsedu, ktorý obsadí toto voľné miesto.

                  V zozname predsedov teda nikdy nebudú menej ako dvaja predsedovia predstavení každou zmluvnou stranou.

                  Po každom takomto nahradení by mal Spoločný výbor upraviť zoznam 25 osôb, a to rozhodnutím prijatým v súlade s článkom 171 dohody o vystúpení.

                  Spoločný výbor v každom prípade preskúma zoznam 25 osôb dva roky od nadobudnutia účinnosti dnes prijatého rozhodnutia Spoločného výboru. Zmluvné strany vyvinú maximálne úsilie, aby počas tohto preskúmania spoločne navrhli zoznam piatich predsedov, ako sa stanovuje v dohode o vystúpení. Tento zoznam by mal nahradiť predchádzajúci zoznam najneskôr do šiestich mesiacov od začiatku preskúmania.

                  Ak počas postupu preskúmania nie je možné dosiahnuť dohodu o piatom predsedovi, zmluvná strana, ktorej kandidáti v tom čase zastávajú dve miesta v päťčlennom zozname, predstaví troch kandidátov, spomedzi ktorých druhá zmluvná strana vyberie do troch dní predsedu, ktorý obsadí toto miesto v zozname. Po postupe preskúmania by mal Spoločný výbor upraviť zoznam 25 osôb, a to rozhodnutím prijatým v súlade s článkom 171 dohody o vystúpení.

                  Všetci kandidáti, ktorých zmluvná strana navrhla na výber druhou zmluvnou stranou podľa postupu stanoveného v tejto poznámke, musia spĺňať kritériá stanovené v článku 171 dohody o vystúpení a ak sa zmluvná strana odôvodnene domnieva, že to tak nie je, vyhradzuje si právo vzniesť námietku proti zaradeniu alebo vymenovaniu takéhoto kandidáta.

    ---documentbreak--- NA ---documentbreak--- NA ---documentbreak---

               EURÓPSKA KOMISIA
            V Bruseli27. 1. 2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, pokiaľ ide o prijatie rozhodnutia, ktorým sa vyhotovuje zoznam 25 osôb, ktoré sú ochotné a schopné zastávať funkciu člena rozhodcovského súdu podľa dohody, a rezervný zoznam osôb, ktoré sú ochotné a schopné zastávať funkciu člena rozhodcovského súdu za Úniu podľa dohody

               PRÍLOHA III

                  Rezervný zoznam kandidátov, ktorí sú ochotní a schopní zastávať funkciu členov rozhodcovského súdu za Úniu podľa dohody

               p. Myron Nicolatos

               p. Ezio Perillo

               p. Vilenas Vadapalas

               p. Andreas Müller

               p. Pierre d’Argent

               p. Radostin Georgiev Petrov

               p. Costas Clerides

               p. Antonin Mokry

               p. Carri Ginter

               p. Nikolaos Markopoulos

               p. Jukka Snell

               p. Janos Martonyi

               p. Alessandra Pietrobon

               p. Ignas Vegele

               p. Anita Kovalevska

               p. Kaj I. Hober

               p. Matej Avbelj